  Туспуктэм: Наталия Сильвестрова Наталия Сильвестрова 19-тӥ толсуре Ижкарын Калыкъёслэн эшъяськон юртазы «Удмурт нылкышно кенеш» огазеяськонлэн 30 ар тырмонэзлы сӥзем ужрад ортчиз. Пумиськонэ удмурт нылкышно движенилэн Удмуртиысь, Татарстанысь но Башкортостанысь активистъёсыз, кенешын пӧртэм вакытъёсы ужам нылкышноос, огазеяськонлэн ёросъёсысь ёзэтъёсызлэн кивалтӥсьёссы, мыло-кыдо нылкышноос люкаськизы. Соос огазеяськонлэн сюресэз, ужпумъёсыз, ужрадъёсыз, азьлань улонэз сярысь вераськизы. Ужрадэ ивортодэтъя «Удмуртия» агентстволэн корреспондентэз но вуылӥз. «Удмурт нылкышно кенешен» котьку но йӧно, зэмос удмурт кышномуртъёс кивалтӥзы. Арысь аре огазеяськон бадӟымаз но кужмояз. Кенешлэсь историзэ, азинскемзэ куноослы юбилейлы дасям фильмын возьматӥзы. Нош али вормонъёс сярысь огазеяськонлэн туала кивалтӥсез Елена Миннигараева вераз. Одӥгез бадӟымез быдэстэм ӵектоссы – огазеяськонлэн 30 ар тырмонэзлы сӥзем «Дор» марафон. Со улсын укмыс толэзь ӵоже ёросъёсысь гуртъёсын удмурт нылкышно эмчиосын но гожъяськисьёсын, литература удысысь тодосчиосын пумиськонъёс ортчытӥзы. « Нылкышноослэсь сюлмаськытӥсь ужпумъёссэс бугыртӥсь пумиськонъёс вал со. Котькуд пумиськонын ми мадим соослы удмурт нылкышно движение сярысь, удмурт нылкышноослэн огазеяськонзы сярысь, кытысь со кутскиз, малы удмурт нылкышноос огазеяськизы. <…> Ӝыныез пумиськонъёс синву пыр ортчизы, нылкышноос синву пыр юанъёс сётъязы. Куд-ог пумиськонэ ветлӥзы пиосмуртъёс, со соослы озьы ик вал туж пайдаё, малы ке шуоно соослэн пушказы кылдӥз нылкышноез жалян, дунъян мылкыдзы » Елена Миннигараева, «Удмурт нылкышно кенеш» огазеяськонлэн кивалтӥсез Ижкарысь эмъяськонниын ужась невролог Ольга Такаева «Дор» марафонэ ӧнерчи кадь пыриськиз. Нырысетӥ пумиськон азьын туж тулыкмъяськиз шуыса пусъе.  « На всякий случай ужан молоточекме но басьтӥ сьӧрам, неврологлэн сотэк ужамез уг лу. Ас поннам малпай, лекция ӧз ке пӧрмы, ваньмызлы консультация ортчыто шуыса. «Дор» шуыса нимам ужрад мон понна кутскиз Ильинскын. Елена Васильевна (Миннигараева - ред.) уг тоды вылэм, та гуртын дышетскиз мынам атае шуыса. Дорам кадь бертӥ. Сыӵе шуныт пумитазы! » Ольга Такаева, невролог Ижкарысь 6 номеро эмъяськоннилэн 2 номеро поликлиникаезлэн кивалтӥсез Надежда Гузнищева удмурт нылкышно движение трос аръёс ӵоже пыриське ни. Удмуртъёслэсь, тужгес ик гуртъёсысь калыклэсь, эмчиосты удмурт кылын кылзӥськыны мылкыдзэс пусйиз. « Матынгес со луэ, эмъясь вераське ке удмурт кылын, висёнъёс сярысь вера ке, родня кадь луэ-а, мар-а. <…> Удмурт калык ведь, особенно нылкышноос, лякытэсь, юан сётыны кышкало соос. Нош тани удмурт сямен вераськиськод ке, соослэн юан сётэмзы потыны кутске. Матынгес кожало ни со адямиез » Надежда Гузнищева, Ижкарысь 6 номеро эмъяськоннилэн 2 номеро поликлиникаезлэн кивалтӥсез Марафонэ трос гинэ кышномуртъёс мыло-кыдо пыриськизы, ӧнерчиосты шумпотыса пумитазы. Соос понна ужрадъёс пайдаё луизы, тросэз азьланяз но марафонэз радъяны куризы. Таӵе пумиськонъёс туж кулэ луо, тужгес ик туала секыт вакытэ, куке адямилы сюлмысь вераськыны нокинэн, пусйиз Елена Миннигараева.  « Ёросъёстӥ ортчыса, ми озьы ик лэсьтӥмы анализ, кыӵе ёросын кыӵе шугъяськонъёс вал удмурт нылкышноослэн. Асьмелы но со визь-кенеш басьтон, гуртысь нылкышноосын кусып тупатон, удмурт нылкышно интеллигенция воксё но гуртысь нылкышноослэсь медаз люкиськы шуыса. Огазеясь мылкыдэз бугыртӥз » Елена Миннигараева, «Удмурт нылкышно кенеш» огазеяськонлэн кивалтӥсез «Удмурт нылкышно кенешен» пушъе: трос егитъёс, пӧртэм удысъёсысь ӧнерчиос лыкто, трос выль ӵектосъёс быдэстӥсько. Кенешлэн кужымез огазеяськон бордын ик, пусъё солэн ёзчиосыз.  «Огазеяськон улэ, огазея азьлооссэ но, туалаоссэ но. Со вера со сярысь: нылкышноос валало асьсэлэсь ужпумъёссэс, валало, соослэн пельпум вылазы туж бадӟым кылкутон шуыса, сое быдэстыны тыршо » Татьяна Ишматова, Удмуртиысь Кун Кенешлэн тӧроезлэн воштӥсез – тодосъя, дышетонъя но граждан обществолэсь институтъёссэ азинтонъя ялан ужась ӧрилэн кивалтӥсез Азьланяз огазеяськон гурт калыкен ужез азинтыны но пӧртэм удысъёсысь нылкышноосты кыскыны малпа. Озьы ик нылпиосын, семьяосын герӟаськем ужъёслы тросгес саклык висъялозы. Пумиськонын тужгес но мыло-кыдо, тыршись, адӟем карымон кышномуртъёсты данъязы. Туспуктэм: Наталия Сильвестрова Тегъёс: Удмуртнылкышнокенеш удмуртъёс нылкышноос юбилей Удмуртия  